google/wiki40b huggingface dataset:
Gustav Bauer

Liv og virke

Bauer startet sin politiske karrière som fagforeningsmann, og ble i 1912 innvalgt i Riksdagen for det sosialdemokratiske partiet SPD. I oktober 1918 ble han medlem av prins Maximilian av Badens riksregjering, og ble sittende også under Philipp Scheidemann.
Da Schneidemann gikk av i protest mot Versaillestraktaten i juni 1919, ble Bauer regjeringssjef. Først fikk han tittelen ministerpresident, senere kansler. Den regjeringen han ledet, støttet seg på den såkalte Weimarkoalisjonen. Bauers regjering gikk av i mars 1920, kort etter det mislykkede Kappkuppet.
Senere var Bauer samferdselsminister i regjeringen Müller I. Han var i den samme regjering minister for statens eiendom (Reichschatzminister), og senere også i regjeringene til Joseph Wirth (Wirth I og Wirth II). Han var i Wirth I og Wirth II også visekansler.
Etter at nazistene tok over makten ble han i mai 1933 arrestert og holdt i varetekt i flere uker i forbindelse med anklager om skatteforbrytelser. Formodentlig var dette en intrige, for ingen beviser ble fremlagt. Etter dette var han ikke fremme i offentligheten på noe vis.
Vest-Norden

Vest-Norden er et geografisk begrep som omfatter de vestlige delene av Norden: Færøyene, Island og Grønland. Noen ganger blir også Norge og Danmark tatt med. Begrepet er ellers lite brukt utenfor selve Vest-Norden. De vestnordiske landene (Færøyene, Island og Grønland) er samlet i Vestnordisk Råd, som igjen samarbeider tett med Nordisk råd.
Strigopteroides

Utseende

Middelsstore (10 - 15 millimeter), avlange, matt svarte praktbiller. Oversiden er tett og kraftig punktert. Antennen er tynne, litt sagtakkede. Pronotum er rundet, dekkvingene jevnbrede med markerte punktstriper.

Utbredelse

Slekten er utbredt ved det østlige Middelhavet (Hellas, Kypros, Tyrkia, Egypt).
Sykling under Asialekene 1986

Sykling under Asialekene 1986. Sykling var en av flere sporter under de tiende Asialekene som ble arrangert i Seoul i Sør-Korea. Sykkelkonkurransene ble avviklet i perioden 21. til 28. september 1986. Det var tre øvelser, to for menn og en for damer i landeveissykling og i banesykling var det fem for menn og en for kvinner. Japan ble beste nasjon med fire gullmedaljer foran Sør-Korea og Kina med to hver.
Traktathavn

Traktathavner var havner eller havnebyer som ved traktat var åpne for utenlandsk sjøfart og handel i land som for øvrig var stengt for slik virksomhet. Vanligvis har det dreiet seg om havnebyer i Det fjerne østen som måtte underkaste seg påtvungne avtaler med andre land, det vil si Qingdynastiets Kina, keiserdømmet Japan og Kongedømmet Korea. Først tiltvang de europeiske koloni- og stormakter seg slike rettigheter, og senere også Russland, USA og så Japan; gjerne ved hjelp av kanonbåtdiplomati.
De første traktathavner i Østasia var britiske, og ble etablert etter første opiumkrig ved Nankingtraktaten i 1842. Foruten avståelsen av Hongkongøya til Storbritannia foreskrev traktaten også åpningen av traktathavner i Shanghai, Kanton, Ningpo, Fuchow og Amoy. 
Foruten handelsprivilegier ble som regel de fremmede makter gitt retten til bosetting av sine borgere der og til å utøve konsularjurisdiksjon over sine undersåtter i traktathavnene. I de fleste traktathavner ble det definert bydeler som var formelle konsesjoner der den fremmede makt nøt ytterligere rettigheter, som for eksempel retten til å kontrollere ordensmakten og utøve eksklusiv domsrett over samtlige innbyggere. En del traktathavner, som Port Arthur og Qingdao, var i sin helhet del av større territorielle konsesjoner, nominelt forpaktede territorier, som fungerte som de facto kolonier.
I begynnelsen av 1900-taltet fantes totalt 92 traktathavner i Kina ved siden av flere forpaktede territorier og utenlandske interessesfærer.
Men in Black

Men in Black er en 1997 sciencefiction-komedie regissert av Barry Sonnenfeld, med Tommy Lee Jones, Will Smith og Vincent D'Onofrio i hovedrollene. Filmen var basert på tegneserien Men in Black til Lowell Cunningham, opprinnelig utgitt av Aircel Comics. Filmen inneholdt skapningseffekter og makeup av Rick Baker. Filmen ble utgitt 2. juli 1997 av Columbia Pictures og spilte inn over USD 587 millioner på verdensbasis mot et budsjett på USD 90 million. Den ble etterfulgt av en oppfølger, Men in Black II, i 2002, og en animert serie, bare kalt Men in Black: The Series, som ble sendt på Kids 'WB-kanalen fra 1997 til 2001.
The Girl

Premiere og mottakelse

Filmen er basert på boka Spellbound by Beauty: Alfred Hitchcock and His Leading Ladies fra 2009 som beskriver forholdet mellom Hitchcock og de damene han benyttet som hovedrolle i filmene sine.
The Girl hadde premiere kun en måned før spillefilmen Hitchcock som handler om perioden han lagde Psycho.
Toby Jones ble nominert til Golden Globe 2013 for beste mannlige skuespiller i TV-drama eller TV-film og Sienna Miller ble nominert i den kvinnelige kategorien. Filmen ble nominert i klassen beste TV-film eller miniserie.
Æthelflæd (navn)

Etymologi

Navnleddet Æthel er dannet av gammelengelske æthel, «edel». Den tilsvarende norrøne formen av leddet var Aðal. Navnleddet flæd er dannet av gammelengelske flæd, «lys, vakker».
Foss bru (Raumabanen)

Foss bru er en jernbanebro på Raumabanen ved gården Foss rundt 31 km fra Åndalsnes stasjon. Den er utført i fagverk og bjelker av stål, med landkar av stein, og ble oppført i årene i 1915–1923, hvor det gikk med 110 000 arbeidstimer. Den har samlet lengde på 92 meter og har to spenn hver på 40 meter. Ved enden av broen går E136 i en betongkulvert under jernbanen. Broen ligger 132 moh. og har en høydeforskjell til Stuguflåten på 400 meter.
Jorubas tonologi

Joruba er et tonespråk som tilhører språkfamilien nigerkongo-språk. Det snakkes i sørvestlige Nigeria og i tilgrensende deler av Benin. Framstillinga nedenfor bygger på Rowlands (1969).
Minister for Skottland

Før devolusjonen i 1999

Stillingen kom først til etter at Acts of Union 1707 opprettet Kongeriket Storbritannia fra Kongeriket England og Kongeriket Skottland. Den ble avskaffet i 1746 etter jakobittopprøret i 1745. Skotske anliggender ble deretter tatt hånd om av Lord Advocate fram til 1827, da ansvaret ble overført til innenriksdepartementet.
The Scotland Office ble opprettet i 1885 med stillingen som Secretary for Scotland. Fra 1892 satt Secretary for Scotland i regjeringen. Stillingen ble oppgradert til full Secretary of State-status som Secretary of State for Scotland i 1926.
Fra 1885 til 1999 innehadde også Secretaries for Scotland og Secretaries of State for Scotland ex officio stillingen som Keeper of the Great Seal of Scotland. Fra 1999 har stillingen som Keeper of the Great Seal blitt innehatt av Skottlands førsteminister.

Etter devolusjonen i 1999

Etter den skotske devolusjonen i 1990 ble myndigheten til Scottish Office delt. Mesteparten ble overført til Skottlands regjering eller til andre britiske regjeringsdepartementer, kun en begrenset rolle ble etterlatt til Scotland Office. Fra 3. juni 2003 til 3. oktober 2008 innehadde de som var ministre for Skottland en annen ministerpost samtidig, noe som førte til at Scotland Office ble sett på som et deltidsdepartement.

Ansvarsområder

Med den lovgivende devolusjonen for Skottland i 1999, minsket rollen til ministeren for Skottland. Mesteparten av de funksjonene, som denne stillingen innehadde siden den administrative devolusjonen på 1800-tallet, ble  – etter åpningen av Skottlands parlament – overført til de nylig utnevnte skotske ministrene eller til andre britiske regjeringsministre.
Ministeren for Skottland representerer Skottland i regjeringen i saker som ikke er devolvert til Holyrod. Han/hun er også gruppeleder for de skotske parlamentsmedlemmene når partiet deres sitter i regjeringen. Som et resultat av dette fungerer hovedsakelig innehaveren av embetet som en mellommann mellom de britiske og skotske regjeringer og parlamenter.
Den britiske regjeringens nettsted oppgir disse ansvarsområdene:
«Den viktigste rollen til ministeren for Skottland er å fremme og beskytte devolusjonsavtalen.
Andre ansvarsområder inkluderer å fremme partnerskap mellom den britiske og skotske regjering samt relasjonene mellom de to parlamentene.»
Stillehavslekene 1983

Stillehavslekene 1983. Lekene, South Pacific Games i 1983 var de sjuende Stillehavslekene. De tretten første lekene (1963-2007) het South Pacific Games) fra 2011 het de Pacific Games.
Lekene i 1983 ble arrangert i Apia på Vest-Samoa i perioden 5. til 16. september 1983. Det var utøvere fra nitten nasjoner som deltok i atten sporter. Ny-Caledonia ble beste nasjon med tjuefire gullmedaljer foran Vest-Samoa med tjue.
Osmoderma italica

Utseende

En stor (35-40 millimeter) og svært bred, blankt svart gullbasse. Pronotum er smalere enn dekkvingene, dypt punktert med en midtfure i den fremre delen. Dekkvingene er rynkete med uregelmessig punktering.

Habitat

I likhet med de andre artene i slekten Osmoderma lever arten i kolonier i muld inne i hule trær. De voksne billene er aktive om natten om sommeren, og kommer av og til til lys.

Utbredelse

Arten har en begrenset utbredelse og er bare kjent fra den sørlkige delen av fastlandet i Italia. Den er regnet som sterkt truet (EN) av IUCN, per 2010 var den kjent fra bare 14 lokaliteter.
Farfetch’d

Bakgrunn

Historien bak Farfetch'd stammer fra legenden om en and som henter grønn løk for en person, kun for å komme tilbake til kokken med purreløken. Det japanske navnet er et videre spill på dette; "Kamonegi" er en sammenslått ord av 鴨 kamo (vild and, men kan også bety lettlurt person) og 葱 negi (vårløk, som refererer til løken anden bærer med seg). Dette skjer også i Pokémonverdenen.
Når Farfetch'd ser etter en ny løkpinne drar den til et sted hvor slikt vokser, og den vil kjempe mot alle andre Pokémoner som kommer i nærheten, helt til pinnen kan høstes.
Kinn Bryggeri

Kinn Bryggeri AS er et lite bryggeri i Florø som ble etablert av Espen Lothe i 2009. Salget i bryggeriets første år har vært 2000 liter. Dette økte til 32 000 liter (og ca 2 millioner norske kroner) i 2010, og 76 000 liter i 2011. Bryggeriet er oppkalt etter det gamle kommunehuset i Florø, Kinnhuset. Kinn Bryggeri produserer i 2012 ca 20 øltyper, hovedsakelig i klasse D (4.7%), men har også noen sterkere. Alle er overgjærede øl av typer som er vanlige for håndverksbryggerier, som for eksempel saison, IPA og belgisk wit. 
Bryggeriets etablerer vant NM i hjemmebrygging i 2006 og 2007. 
Bryggeriet kom på andreplass i NORØLs årlige kåring av årets bryggeri for 2011.
Bryggeriet flyttet til nye lokaler i Bjørndalvegen i Florø sommeren 2013 og nytt tapperi stod klart sommeren 2014.  Produksjonen av øl har økt betydelig og en vesentlig andel eksporteres.
Grunnkretser i Ballangen kommune

Grunnkretser i Ballangen kommune er delområder og grunnkretser som seksjonerer Ballangen kommune, Nordland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Georg Sabinus

Liv og virke

Sabinus var sønn av borgermesteren i Altstadt Brandenburg Balthasar Schüler. Han studerte litteratur og jurisprudens i Wittenberg fra 1523/24 til 1533. I denne tiden tok han sitt dikternavn, «Sabinus». I Wittenberg holdt blant annet Martin Luthers allierte Philipp Melanchthon forelesninger, og Sabinus ble tatt imot i hans hus. På en studiereise 1533/34 til Italia gjorde han en rekke viktige bekjentskaper, som han kunne takke for sin utnevnelse til romersk (pavelig) pfalzgreve. Etter hjemkomsten forlovet han seg med Melanchtons datter Anna (1520–1547), som han ble gift med i 1536. Ekteskapet var på grunn av Sabinus' oppfarende natur og Annas bortskjemte barndom ikke lykkelig.
Etter et lengre opphold hos Mainz-erkebiskopen Albrecht av Brandenburg ble han i 1538 professor i poesi ved Viadrina-universitetet i Frankfurt an der Oder. Den 17. august 1544 kunne hertug Albrecht av Brandenburg-Preussen innvie sitt universitet i Königsberg, og utnevnte Sabinus til første rektor.
Albertina nøt allerede fra begynnelsen en lovfestet frihet. Universitetet ble tilfluktssted for undertrykte troende fra både tyske og øvrige europeiske land. De første årtiene etter grunnleggelsen forløp stormfullt. Det kom til blant annet den evangeliske dogmestrid. Hertugen hadde mot fakultetets vilje tvunget gjennom ansettelsen av Andreas Osiander på en teologisk lærestol.
Etter uenighet med professoren og hertugen reiste Sabinus i 1555 tilbake til Frankfurt/Oder, og ble her kurfyrstelig råd og gesandt. Den brandenburgiske kurfyrste Joachim II sendte ham på en rekke diplomatiske oppdrag i utlandet. I Året 1560 ble han syk under en reise for kurfyrsten til Italia, reiste vinteren tilbake til Frankfurt/Oder og døde kort etter.
Han var i sin tid en kjent og etterspurt forfatter av hyldningsdikt og lærestykker, dessuten skrev han fortolkninger og historiske arbeider. I Ovids ånd forfattet han elegier og valgte sitt navn etter den romerske dikter Sabinus.
Buskerudbyen

Buskerudbyen er et langsiktig samarbeid innenfor areal, transport og miljø. Partene i samarbeidet er kommunene Drammen, Kongsberg, Lier, Nedre Eiker, Øvre Eiker, Buskerud fylkeskommune, Fylkesmannen i Buskerud, Statens vegvesen region sør og Jernbaneverket region øst. Målet med prosjektet er å utvikle en konkurransekraftig byregion, samtidig som man reduserer reiser med privatbil, og øker andelen kollektivreiser og syklende. Buskerudbysamarbeidet startet opp 1. januar 2010.
Buskerudbyen mottar støtte fra belønningsordningen for bedre kollektivtransport og mindre bilbruk. Prosjektet har i perioden 2010-2013 fått 280 millioner kroner i belønningsmidler fra Samferdselsdepartementet.
Bærestol

Bærestol (fransk: portechaise) er en stol til å bære et menneske i, altså et framkomstmiddel uten hjul som blir båret av mennesker for å transportere andre mennesker.
NK Maribor

Historie

NK Maribor ble grunnlagt den 12. desember 1960 har siden blitt en av Slovenias mest suksessfulle fotballklubb med ni seriemesterskap og seks cupmesterskap (2010/2011). Klubben har i nyere tid deltatt i flere europeiske cupmesterskap uten nevneverdig suksess, men ble først i 1999/2000-sesongen kvalifisert til UEFA Champions League. Etter å ha overkommet de innledende kvalifiseringskampene, gikk Maribor inn i gruppespill sammen med Dynamo Kiev, Bayer Leverkusen og SS Lazio.
Klubben spilte også UEFA Intertoto Cup 2006 og var en av elleve vinnere dette året, selv om pokalen for beste sammenlagtvinner gikk til Newcastle United FC. Maribor ble for øvrig også kvalifisert til UEFA Europa League 2011/12, hvor de etter å ha slått ut den skotske klubben Rangers FC, spilte seg frem til gruppespill i mellomrunden uten å nå sluttspillet.
Smell-o-vision

Smell-o-vision er navnet som er gitt på en type film hvor tilskueren kan «lukte» hva som skjer i filmen. Teknikken ble utviklet i 1960 av Mike Todd, Jr., sønn av filmprodusenten Mike Todd. Metoden sendte 30 ulike dufter mot kinoens seter, utløst av filmens lydspor.

Historie

Filmen Behind the Great Wall (1959), benyttet en metode kalt Aroma-Rama til å sende dufter gjennom air conditioning-anlegget til en kinosal.  Todds film Scent of Mystery (1960) sendte lukter ut til tilskuerne i løpet av filmen ved å bruke en mer avansert prosess kalt «Smell-o-vision».  Problemer med å få ut duftene synkront med filmen og å fjerne lukten mellom hver forestelling førte til Smell-o-visions snarlige endelikt.

Aprilspøk

I 1965 spilte BBC TV seerne sine et puss, med en aprilspøk. Fjernsynskanalen sendte et "intervju" med en mann som hadde oppfunnet en ny teknologi kalt «Smell-o-vision» som gjorde det mulig for TV-seere hjemme å oppleve dufter som ble produsert i fjernsynsstudioet. For å demonstrere kuttet mannen opp noen løk og kokte en kanne kaffe. Seere ringte inn for å bekrefte at de hadde luktet duftene som ble «overført» gjennom fjernsynsapparatene deres. Responsen fra noen av seerne på denne spøken kan muligens være et eksempel på et psykosomatisk fenomen.

Odorama

I en hyllest til Smell-o-vision, slapp den amerikanske filmregissøren John Waters en forbedret «Odorama»-versjon av sin film Polyester i 1982.  Waters inkluderte «skrap-og-lukt»-kort som tilskuerne brukte mens de så på filmen.
Covasna (fylke)

Administrativ inndeling

Fylket har to municipiu, tre byer og 40 comună.
Manchester City FC

Historie

Klubben hadde først navnet West Gorton Saint Marks, deretter tok de navnet Gordon FC etter å ha fusjonert med Gorton Athletics i 1884. I 1887 flyttet de til en ny fotballbane og tok navnet Ardwick AFC. Ardwick AFC gikk konkurs i 1894, og da klubben begynte på nytt tok de navnet Manchester City.
1. september 2008 ble Manchester City solgt til Abu Dhabi United Group fra De forente arabiske emirater av den daværende eieren og forhenværende statsminister i Thailand, Thaksin Shinawatra. Ved hjelp av de økonomiske midlene som salget innbragte klarte Manchester City å skaffe flere stjernespillere. 
Plassering 2007/08: Nummer ni i Premier League med 55 poeng på 38 kamper (15–10–13).
Klubben vant sin første tittel på 35 år da de vant FA-cupen i 2011.
Foran sesongen 2011/2012 endret den nye eieren hjemmebanens navn til Etihad Stadium. Klubbens manager Roberto Mancini fikk avskjed i 2013, da det eneste av klubbens mål for sesongen som var oppnådd var at den kvalifiserte seg til UEFA Champions League. I hans siste år endte klubben på andreplass i FA-cupen og i ligaen, og assisterende manager Brian Kidd ble utnevnt til interimmanager for sesongens siste to kamper.
Chileneren Manuel Pellegrini tok over managerstolen etter Mancini. Samme sesong vant City både Ligacupen og Premier League.
Underveis i 15/16 sesongen, ble det klart at Josep "Pep" Guardiola var ansatt som Pellegrinis arvtaker f.o.m 16/17 sesongen.
I sin avskjedssesong tok Pellegrini sitt 3. trofé med klubben, da Liverpool ble slått på straffespark i Ligacupfinalen.

Norske spillere

Åge Hareide, Alf Inge Håland, Kåre Ingebrigtsen og Egil Østenstad har spilt for klubben. I tillegg har tidligere Viking-, Lillestrøm- og Moldetrener Uwe Rösler spilt for Manchester City. I dager Abdisalam Ibrahim, Tom Skogsrud, Kim Skogsrud og Eirik Holmen Johansen i klubben.
Søster Ellen

«Søster Ellen» er en skillingsvise fra Valdres, skrevet rundt 1890. Den skiller seg litt ut fra de tradisjonelle utvandrervisene, ved at hovedpersonen i denne sangen faktisk kommer tilbake til Norge. Det er også uvanlig at en skillingsvise omhandler jul, forteller Per Johan Skjærstad som bakgrunsstoff på platen visa er innspilt på, Frem fra Glemselen kap. 6, med Helge Borglund.
Turteller

Turteller eller takometer er et måleinstrument som viser omdreiningstall (turtall), altså hvor fort en aksling, skive e.l. roterer. Et kjent eksempel er turtelleren som måler hvor fort drivakslingen i en bilmotor roterer. Dette vises vanligvis i omdreininger per minutt (RPM) med en kalibrert analog viser, men digital visning blir mer og mer vanlig.
De første mekaniske turtellerne var basert på måling av sentrifugalkraften. Oppfinneren antas å være den tyske ingeniøren Diedrich Uhlhorn; han brukte det til å måle hastigheten på maskiner i 1817. Siden 1840 har turtellere vært brukt til å måle hastigheten til lokomotiver.
Turtellere i biler, fly og andre fartøy viser omdreiningstallet til motorens drivaksling. Disse har vanligvis merker som viser det trygge området for rotasjonshastighet. Lengre tids bruk på høye hastigheter kan føre til stor slitasje og annen skade på motoren.
Buøy

Buøy er ei øy som ligger nordøst for Stavanger havn, og som sammen med Engøy, Sølyst og Grasholmen gir byen et godt beskyttet havnebasseng. Utenfor Buøy ligger øya Hundvåg, som i dag henger sammen med Buøy etter utfyllinger i Galeivågen, som tidligere skilte de to øyene. Siden 1916 har Rosenberg verft ligget på Buøy. Det var byens største arbeidsplass, og frem til 1970-årene bygget verftet store oljetankere – senere har LNG-tankere og installasjoner til oljevirksomheten i Nordsjøen blitt bygget her. I 2013 hadde verftet ca. 600 ansatte.
Administrativt er Buøy et delområde i Hundvåg bydel i Stavanger kommune i Rogaland fylke. Delområdets areal er 1,19 km², og innbyggertallet i 2005 var 1792 personer. Buøy er inndelt i fire grunnkretser.
Jordanoleiopus

Utseende

Middelsstore, avlange, brun- eller gråaktige trebukker. Antennene er lange, særlig hos hannene. Pronotum er nærmest tønneformet, uten pigger på sidene. Dekkvingene er avsmalnende bakover med litt avrundede "skuldre".

Levevis

Larvene lever i død ved.

Utbredelse

Slekten er utbredt i Afrika nord til Etiopia.
Waco

Historie

Før de hvite slo seg ned, bodde en gruppe av indianerstammen wichita, bare kalt «waco» eller «hueco», i det som er dagens sentrum i Waco. Som så mange andre steder i Nord-Amerika, ble indianerne drevet ut av hvite kolonister etter trussel om maktbruk.
I 1845 ble Baylor University grunnlagt i Independence i Texas, hvilket gjør det til den eldste institusjonen for høyere utdanning i Texas. Universitetet flyttet til Waco i 1886 og ble slått sammen med Waco University.
I 1885 ble brusen Dr Pepper oppfunnet i en dagligvarehandel i Waco.
19. april 1993 endte en konflikt mellom føderale agenter og sekten Branch Davidians i en brann som ødela sektens anlegg på Mount Carmel utenfor Waco by. 75 personer gikk med i flammene.
Poptong

Administrativ inndeling

Fylket er delt inn i en ŭp (småby), en rodongjagu (arbeiderdistrikt) og 21 ri (landsby).
8 Mile

8 Mile er en amerikansk drama- og musikkfilm fra 2002 med Eminem i hovedrollen. Musikere som Xzibit, Obie Trice og Proof har også roller i filmen. Andre sentrale roller spilles av Kim Basinger, Mekhi Phifer, Brittany Murphy og Michael Shannon. Filmen er regissert av Curtis Hanson.
Tittellåten «Lose Yourself» ble tildelt en Oscar-statuett for beste sang.

Handling

Filmen foregår i 1995 i Detroit, Michigan. Hovedpersonen Jimmy Smith Jr (Eminem) bor i en husvogn sammen med sin mor, og arbeider på en fabrikk. Han blir kalt B Rabbit blant venner og kjente. Jimmy får utløp for sin frustrasjon, frykt og vrede som rapper på byens hiphop-scene. Musikken hjelper samtidig Jimmy i hans søken etter identitet og en mening med tilværelsen. Det store spørsmålet er om Jimmy kan bruke sin musikk til å realisere drømmen om å forlate sin triste tilværelse og få anerkjennelse utenfor bygrensen, som også er kjent som 8 Mile.
Eirik Birkelund

Eirik Birkelund (født 13. januar 1994 i Bergen) er en norsk tidligere fotballspiller. 
Den 10. juni 2011 fikk han sin A-lagsdebut for Brann mot Sogndal Fotball. Han er også kjent gjennom VGs triksekonkurranse, der han fikk prisen som Norges beste trikser.
Eirik Birkelund spilte med draktnummer 28 i sin første Brannsesong. I 2012-sesongen fikk han draktnummer 15. Etter 2012-sesongen valgte han bort å fortsette karrieren i Brann for å prøve lykken i akademiet til den franske klubben AS Saint-Étienne. Sommeren 2014 returnerte han til Brann, og fikk draktnummer 4.
ViS-prisen for forskningsjournalistikk

ViS-prisen for forskningsjournalistikk er en pris for god forskningsjournalistikk innstiftet av Vitenskapsakademiet i Stavanger (ViS). 
Prisen er på 50 000 kroner og er finansiert av avisene Aftenposten, Adresseavisen, Bergens Tidende, Fædrelandsvennen og Stavanger Aftenblad. ViS-styret deler ut prisen etter forslag fra en nominasjonskomité på fem medlemmer oppnevnt av Vitenskapsakademiet i Stavanger, avisene som finansierer prisen, Norsk Presseforbund, Norsk pressehistorisk tidsskrift, og en medieforsker.
Razzel

Razzel er et svensk underholdningsprogram som ble sendt på SVT fra 1983 til 1986. Programledere var Lennart Swahn, Tommy Engstrand, Pelle Berglund og, fra den andre senderunden, Gun Hägglund.
Rytmisk gymnastikk under Verdenslekene 2013

Rytmisk gymnastikk under Verdenslekene 2013 ble avholdt fra 25. til 27. juli 2013 i Del Pueblo Coliseum i Cali.

Vimpel

Konkurransen i vimpel ble avlyst.